YGG โชว์กำไรไตรมาส 1 พุ่ง 80% แจกปันผล 0.06 บ. เคาะจ่าย 12 มิ.ย.นี้  
YGG โชว์กำไรไตรมาส 1 พุ่ง 80% แจกปันผล 0.06 บ. เคาะจ่าย 12 มิ.ย.นี้  
14 พ.ค. 2563

นายธนัช จุวิวัฒน์ ประธานเจ้าหน้าที่บริหาร บริษัท อิ๊กดราซิล กรุ๊ป จำกัด (มหาชน) หรือ YGG เปิดเผยว่า ผลการดำเนินงานของบริษัทในงวดไตรมาส 1 ปี 2563 งบการเงินรวมบริษัทมีกำไรสุทธิ 13.16 ล้านบาทเพิ่มขึ้น 5.85 ล้านบาทหรือเพิ่มขึ้น 79.96% เมื่อเทียบกับงวดเดียวกันของปีก่อนหน้าที่มีกำไรสุทธิ 7.31 ล้านบาท
ขณะที่มีรายได้รวม 57.23 ล้านบาท เพิ่มขึ้น11.46 ล้านบาท หรือคิดเป็นการเพิ่มขึ้น 25.03% เมื่อเทียบกับงวดเดียวกันของปีก่อนที่มีรายได้รวม 45.77 ล้านบาท
โดยรายได้รวมที่ปรับตัวเพิ่มขึ้นมานั้น ส่วนใหญ่จะมาจากงานคอมพิวเตอร์กราฟฟิกมีรายได้เพิ่มขึ้น 59.20% เมื่อเทียบกับงวดเดียวกันของปีก่อน เนื่องจากมีโปรเจคขนาดใหญ่เข้ามาอย่างต่อเนื่อง ส่งผลให้บริษัททยอยรับรู้รายได้ในงวดบัญชีนี้ ส่วนงานเกมส์มีรายได้เพิ่มขึ้น 16.93% เนื่องจากบริษัทมีการนำเกมส์ Home Sweet Home ภาค 1 ซึ่งได้เริ่มจัดจำหน่ายตั้งแต่ปลายปี พ.ศ. 2560 เข้าร่วมโครงการโปรโมชั่นกับผู้จัดจำหน่ายทำให้สามารถกระตุ้นยอดขายได้เป็นอย่างดี
“รายได้ของ YGG ยังเติบโตต่อเนื่อง แม้ในช่วงที่ผ่านจะมีสถานการณ์แพร่ระบาดของโควิด-19 เนื่องจากลูกค้าจากแพลตฟอร์ม(Platform) ต่างๆ ยังมีความต้องการคอนเทนต์ใหม่ตลอดเวลา ทำให้ปริมาณงานเพิ่มขึ้นอย่างต่อเนื่อง บริษัทสตูดิโอในต่างประเทศที่ไม่สามารถทำงานได้  ก็พยายามมองหาสตูดิโอที่สามารถรับงานขนาดใหญ่ได้ ซึ่งบริษัทอิ๊กดราซิล กรุ๊ป เป็นสตูดิโอที่ผลิตผลงานคุณภาพ มาตรฐานระดับโลก ที่ลูกค้าให้ความไว้วางใจ” นายธนัช กล่าว
สำหรับแนวโน้มผลการดำเนินงานในปีนี้ ประธานเจ้าหน้าที่บริหาร บริษัท อิ๊กดราซิล กรุ๊ป จำกัด (มหาชน) ประเมินว่ารายได้จะมีอัตราการเติบโตประมาณ15-20% โดยรายได้จากต่างประเทศ จะเป็นงานด้านแอนิเมชั่น จากประเทศจีนและญี่ปุ่น  ส่วนรายได้ในประเทศเป็นงานวิชวลเอฟเฟค(Visual Effect) โดยรูปแบบการทำภาพยนต์โฆษณาในประเทศจะเปลี่ยนไป หลังจากที่มีการแพร่ระบาดของโควิด-19 บริษัทจะมีการทำโฆษณาให้กับบริษัทขายเกมมากขึ้น เนื่องจากใช้เวลาในการถ่ายทำน้อยลง โดยลูกค้าหันมาใช้คอมพิวเตอร์กราฟฟิคแทน
นายธนัช กล่าวต่อว่า ที่ประชุมคณะกรรมการบริษัท ยังได้มีมติอนุมัติจ่ายปันผลระหว่างกาลสำหรับงวดไตรมาส1/2563 ให้กับผู้ถือหุ้นในอัตราหุ้นละ 0.06 บาท  โดยจะขึ้นเครื่องหมาย RD วันที่ 27 พฤษภาคม นี้ และมีกำหนดจ่ายปันผลระหว่างกาลในวันที่ 12 มิถุนายน 2563